Document ID: /roh_data/filtered/fineweb-2-filterrobots_roh.jsonl.gz/59001

La fundaziun ch’ha cumprà il hotel Piz Mitgel a Savognin ha communitgà tgi che surpiglia la direcziun dal hotel e daventa successura dals ospitants partents Michael e Marlies Gehrig. Cun l’entschatta da la stagiun d’enviern 2022/23 segna Martin Luzzi per la direcziun dal hotel. El è naschì il 1990 a Lucerna ed è burgais da Rossa en la Val Calanca. La fin da quest onn vegnia el per l’emprima giada bab e sin quel mument sa legria el fitg.
Ina carriera classica
Suenter la scola commerziala ha Martin Luzzi lavurà en l'hotel «Storchen» a Turitg, ina chasa da tschintg stailas. Lavurà ha el en la partiziun da contabilitad, tar «F&B» (spaisas e bavrondas), organisà banchets ed er lavurà a la recepziun. Il Lucernais ha er fatg cun success la scola da hotel «Belvoir» a Turitg. Durant quel temp ha el lavurà sco cuschinier en il restaurant «Le Poisson» ed er sco camarier ed a la bar. Quel restaurant è ina da las ustarias dal hotel «Glärnischhof» a Turitg, in hotel da quatter stailas. Il nov directur dal hotel Piz Mitgel è er stà engaschà per la chadaina da hotels «Swiss Quality Hotels» (60 hotels) e manà ha el era l'hotel «HYVE» a Basilea, ina chasa cun 160 letgs.
En il hotel Piz Mitgel vul Martin Luzzi metter accents cun ina buna cuschina, in service gentil, quai tut en in’ambient empernaivel e liber tenor il motto: nuncumplitgà però cordial. Ils restaurants duain daventar lieus cun ina buna purschida culinarica per indigens e giasts. Ina rolla centrala haja qua il manader dal restaurant Thomas Nussbaumer, in um dal rom.